Ludouicus dei gratia Francorum rex et dux Aquitanorum uenerando P(ontio) abbati Vizeliacensi salutem et gratiam nostram. Non decet regem asperitas nimia et in ueritate supplicanti non est neganda uenia. Intelligimus prece uestra fidelem nostrum Ar(chimbaldum) de Burbone et eius coniugem, nostram materteram, pro uobis nos deprecari. Quibus nos obaudientes pro honore dei et aecclesiae uestrae sanctitate et pro nostra honestate quicquid offense aduersum uos habebamus, omnino laxamus et totius rancoris nubilum abstergimus et uos de cetero in gratiam et res ad uos pertinentes in tutelam regiam benigne suscipimus.